Aalborg Håndbold laver vildt comeback mod GOG.

Aalborg Håndbold er efterhånden synonym med DM-titlen i Herre Håndbold Ligaen. De seneste tre år har de rød-hvide løftet trofæet, og efter onsdagens første finalekamp har Aalborg-holdet muligheden for at genvinde guldet. Her til aften spillede Stefan Madsens mandskab nemlig 25-25 med GOG. God start Aalborg fik en forrygende start på kampen, og inden haluret havde passeret det første minut, var Aalborg Håndbold foran 2-0. GOG kom dog hurtigt tilbage, og hver gang hjemmeholdet var i angreb, stod alle op i hallen. De to hold fulgtes pænt ad de første 20 minutter, men så tog landsholdsspiller Mathias Gidsel for alvor fat, og med to hurtige scoringer sendte han hjemmeholdet i front med 13-10. Da GOG udbyggede føringen til 14-10, kogte hallen for alvor. Det lykkedes dog for Henrik Møllgaard at få pyntet lidt på resultatet inden pausen, men GOG var fortjent foran med 14-11. Bergerud lukker helt af I anden halvleg var GOG hele tiden et skridt foran Aalborg Håndbold, der dog hele tiden holdt kontakten til fynboerne. Den største årsag til de gulklædtes dominans var målvogter Torbjørn Bergerud. Han afmonterede fuldkommen Aalborg-offensiven. Stjernespilleren Aron Palmarsson, der har været meget skadesplaget i løbet af sæsonen, fik dog spillet sig op, og med knap fem minutter igen, havde Aalborg Håndbold næsten kontakt til GOG. Det var dog først i kampens sidste sekunder, at udligningen faldt. Jonas Samuelsson fik bolden i højre side, og´så havde svenskeren ellers kampens skæbne i sine hænder, da han sprang ind over fløjen. Stensikkert satte han bolden i netmaskerne, og Aalborgspillerne kunne herefter bryde ud i jubel. Anden finalekamp spilles i Gigantium på søndag, og her kan det nordjyske mandskab med en sejr hjemtage guldet. Vinderen af kampen er nemlig dansk mester. Hvis kampen ender uafgjort, skal finaleserien ud i en kamp tre i GOG. Søndagens kamp starter klokken 17:00.